COVID-19-pandemiens økonomiske konsekvenser
Den verdensomspændende COVID-19-pandemi i 2020 har udover de sundhedsmæssige følger fået store samfundsøkonomiske konsekvenser. I slutningen af februar 2020, hvor pandemien havde spredt sig til mange lande udenfor Kina, oplevede de globale aktiemarkeder store kursfald. Siden blev en stor del af verdensøkonomien ramt af nedlukning. Den Internationale Valutafond forudsiger at det globale BNP vil falde med 3 % i 2020, hvilket er en kraftigere recession end under finanskrisen. Såvel finanspolitikken som pengepolitikken er blevet lempet i mange lande for at stabilisere økonomien.
Selvom en del lande efter pandemiens første bølge har påbegyndt en genåbning, forventes der at være længerevarende virkninger på økonomien, blandt andet fordi de globale forsyningskæder som mange virksomheder i dag betjener sig af, formodentlig i lang tid ikke vil fungere tilfredsstillende. I euroområdet er der frygt for at de forværrede offentlige finanser i især Italien kan udløse en statsgældskrise. 
Pandemien og den medfølgende recession har desuden ført til diskussioner om hvilke længerevarende konsekvenser for de økonomiske strukturer der kan være selv efter at sygdommen er slået tilbage. Forbrugeradfærden kan ændre sig mere permanent, og e-handel, digitale møder og hjemmearbejde kan tænkes at blive mere fremtrædende.
I Danmark skabte nedlukningen af en stor del af den økonomiske aktivitet i foråret 2020 også en recession. Finansministeriet, Danmarks Nationalbank og De Økonomiske Råds formænd har offentliggjort scenarier med et fald i Danmarks BNP på mellem 3 og 10 % i 2020, mens de samtidig har understreget at der er meget stor usikkerhed om betydningen for samfundsøkonomien. Ledigheden er steget, og både på grund af den faldende aktivitet og offentligt finansierede støtteordninger forventes et stort underskud på de offentlige finanser.
Regeringen nedsatte i starten af maj en økonomisk ekspertgruppe til at rådgive om genåbningen af Danmark, som har anbefalet at man i genåbningsfasen både tager hensyn til sundheds- og samfundsøkonomiske forhold når det skal afgøres hvornår de forskellige aktiviteter igen sættes i gang.